આપણે જાણીએ છીએ કે આજનો યુગ સાયન્સ અને ટેકનોલોજીનો યુગ છે અને સાયન્સ-ટેકનોલોજીએ ઘણા આવિષ્કારો કર્યા છે જેનાથી માનવજાતિ ઘણા ફાયદાઓ ઉઠાવી રહી છે. માનવીએ ચંદ્ર પર પગ મુકયો, ચિકિત્સાના ક્ષેત્રે હરણફાળ ભરી છે, સંચાર માધ્યમના વિકાસ થકી દુનિયા એક ગામડા જવી બની ગઈ, પરિવહનના વિકાસથી મુસાફરી આસાન બની છે. જીવનના દરેક ક્ષેત્રમાં ભૌતિક વિકાસ દેખાઈ રહ્યો છે. પરંતુ સિક્કાની બીજી બાજુ પણ છે જે ખૂબ જ ગંભીર અને ચિંતા ઉપજાવનારી છે. પ્રગતિની સાથે-સાથે સમાજ અદ્યોગતિ તરફ જઈ રહ્યો છે. આજનો માનવી વધારે સ્વાર્થી, લાલચુ, ભ્રષ્ટાચારી, અનૈતિક અને અત્યાચારી થયો છે. વિજ્ઞાનની પ્રગતિ સાથે તર્કબુદ્ધિ અને ધર્મ વચ્ચે એક ખાઈ ઊભી થઈ છે. શ્રદ્ધા અને અંધશ્રદ્ધા વચ્ચે રહેલી સુક્ષ્મ ભેદ રેખાને પારખવા તત્વદર્શિતા પેદા કરવી જ રહી.